西臺詩二十四韻
作者：司馬光
朝代：宋

paragraphs: 翰苑昔陪侍，天光辱顧瞻。
寵雖承渙汗，功不立毫纖。
山鹿纓頻頓，鉛刀礪不銛。
拭花眸子缺，撚雪頷髭添。
跼影慚尸素，胡顔處禁嚴。
辭盈雖免戾，取少詎因廉。
定鼎分都異，張官執法兼。
剡章愚懇盡，出綍茂恩霑。
原憲非無粟，胡威尚有縑。
求田近瀍洛，買宅混閭閻。
地僻宜花卉，兒勤付米鹽。
倦遊良足悔，居吉不煩占。
裘葛膚無見，囷倉飯屬饜。
僧居閑可借，野步静無嫌。
行樂筇枝瘦，延賓稻醴甜。
麥田泥試屐，桑蔭帽低簷。
愛竹忙猶種，貪書老未厭。
松煙溪石潤，檀燼博山尖。
牋啓來慵拆，衣冠脫怕拈。
紫毫斜倚架，黄卷密垂籖。
涸轍猶蒙潤，寒灰免附炎。
所憂資秩滿，但願歳時淹。
自是散無用，非爲智養恬。
聖朝英彦富，幸許一夫潛。